Toyota, Media24 sê oor AIGSteve Hofmeyr sing ‘Die Land’ saam met Jay du Plessis, Ruhan du Toit, Bok van Blerk en Bobby van Jaarsveld by Afrikaans is Groot 2018 in Pretoria. Foto: Afrikaans is Groot/Instagram. Toyota Suid-Afrika het aangekondig dat hy ook sy borgskap van Afrikaans is Groot (AIG) gaan beëindig. Volgens Toyota Suid-Afrika het hy en die bestuur van AIG “onderling en op vriendskaplike wyse” ooreengekom om die borgskapverbintenis teen einde Maart te beëindig. “Beide partye het hul kontraktuele verpligtinge sedert Maart 2015 nagekom. Die borgskap was wedersyds voordelig vir beide partye.” Toyota Suid-Afrika het gesê hy is ten volle verbind tot die bevordering van kuns en kultuur en sal voortgaan met borgskappe van musiek en kulturele byeenkomste en gebeurtenisse. “As uitgangspunt moet bevordering van diversiteit en samehorigheid van ons land se mense die kern wees. Toyota Suid-Afrika bly verbind tot die sosio-ekonomiese ontwikkeling van ŉ vredevolle en harmonieuse Suid Afrika.” Media24 het intussen ook aangekondig dat Via, Netwerk24, Huisgenoot en Beeld nie by die nuwe seisoen van AIG betrokke sal wees nie. “Sedert die stigting van AIG was verskillende titels uit ons stal op verskillende tye op verskillende maniere betrokke. Goeie betrekkinge word steeds met Coleske Artists gehandhaaf en betrokkenheid by van hul produksies sal steeds deur albei partye oorweeg word.” Van links is Demi Lee Moore, Steve Hofmeyr, Barry Pretorius, vervaardiger en regisseur van AIG, Ernst Vorster, hoof van kommunikasie vir Helpende Hand, Hannes Noëth, uitvoerende direkteur van Solidariteit Helpende Hand, en Karlien van Jaarsveld by die mediakonferensie Dinsdag in Centurion. (Foto: Janie Monsieur) Media24 het gesê sy titels bly op die voorpunt van verslaggewing en nuusdekking oor Afrikaanse musiek, kunstenaars en ŉ verskeidenheid van projekte, wat AIG insluit. “Voorts gee ons steeds dekking en sterk ondersteuning aan ons kreatiewe Afrikaanse skeppers wat kunstefeeste en projekte soos Aardklop, die Stellenbosch Woordfees en Optog insluit.” Dit kom nadat AIG gister aangekondig het dat die hoofborg van AIG vanjaar die publiek gaan wees. ’n Eksklusiewe vertoning, genaamd #JouAIG, word vir 28 November beplan waar 6 000 kaartjies teen R800 elk aangebied sal word. Elke kaartjie wat verkoop word, sal dien as ’n bydrae tot die bestaan van AIG en elke kaartjiehouer van dié konsert sal ’n hoofborg van die konsert wees. MTN het onlangs aangekondig dat hy alle bande met die Afrikaans is Groot-handelsmerk verbreek het ná druk deur sosiale media op die maatskappy omdat die sanger Steve Hofmeyr by die konserte optree. Pick n Pay en Landrover het in Maart 2015 ook hul borgskappe aan AIG onttrek. Dit het gevolg nadat Hofmeyr ŉ opskudding op sosiale media veroorsaak het nadat hy getwiet het: “Sorry to offend but in my books Blacks were the architects of Apartheid. Go figure.” (Foto: Janie Monsieur/Maroela Media) Talle Twitter-gebruikers het Hofmeyr se borge en maatskappye wat geleenthede borg waar Hofmeyr betrokke is, op sosiale media gekap en gevra of hulle sy uitlatings goedkeur. Hofmeyr se twiet is onlangs weer wyd op sosiale media gedeel waarna MTN onttrek het. Barry Pretorius, die vervaardiger van AIG, het Dinsdag gesê hulle het die afgelope tyd baie vrae ontvang oor of Hofmeyr nog by dié bekende konserte gaan optree. “Mnr. Hofmeyr gaan nêrens heen nie, hy bly in Afrikaans is Groot, punt. Geen borg kan ons vertel wat ons mag doen nie. Elke liewe borg kan loop, en ons sal nog steeds hierdie ding laat werk, deur die publiek, deur júlle wat inkoop in die projek,” het Pretorius gesê. Hofmeyr het gesê hy is bly dat hy terug gaan wees op die AIG-verhoog. “Dankie dat julle besluit het om my te hou. In ’n stadium het ek vrywillig aangebied om terug te tree. Ek het dit gedoen omdat ek nie daarvan hou om mense te verdeel nie en omdat ek nie daarvan hou om as ’n rassis uitgemaak te word nie,” het hy gesê. Hofmeyr het gesê hy is jammer dat dinge wat hy gesê het, nie in daardie stadium reg geïnterpreteer is nie, en dat hy sy omstrede twiet van 2014 kan verdedig. “Hierdie inisiatief wys dat ons nie verlam word deur die narratiewe daar buite nie, ook nie deur geld nie. Ons harte is nog reg. Kultureel word ons primêr gedryf daardeur dat ons vir altyd hiermee wil aangaan.”